
РЕШЕНИЕ
№ РС-144-25-054

	Днес, 09.06.2025 г., Комисията за противодействие на корупцията /КПК/, в състав:

	За председател: Антон Славчев
Член: Антоанета Цонкова
Член: Пламен Йоцов
	
У С Т А Н О В И:

	Производството е по реда на чл. 89 ал. 1, пр. 1 от Закона за противодействие на корупцията (ЗПК), образувано въз основа на Решение за образуване на производство за конфликт на интереси № КИ-077/10.03.2025 г. на Комисия за противодействие на корупцията (КПК) по сигнал с рег. № С-144/25.02.2025 г.
	Производството е образувано срещу Камбер Гочев - общински съветник в Общински съвет К., мандат 2023 – 2027 г.
	По същество в сигнала се твърди, че Камбер Гочев е присъствал на заседание на ОбС К., проведено на 31.01.2025 г. и е гласувал по т. 9 от дневния ред за приемане на Решение № 125 от Протокол № 16/31.01.2025 г. на Общински съвет К., с което кметът на община К. е упълномощен да възложи чрез заповед изпълнението на услугата „Иновативни здравно–социални услуги“ на Дирекция „Специализирана администрация“ при община К. по процедура чрез директно предоставяне на безвъзмездна  финансова помощ BG05SFPR002-2.012 „Иновативни здравно–социални услуги“, финансирана по програма „Развитие на човешките ресурси“ 2021-2027, съфинансирано от Европейския съюз. Твърди се, че проектът „Иновативни здравно–социални услуги“ е проект, свързан с продължение на предходен проект „Грижа в дома в Община К.“, чийто ръководител е бащата на Гочев – А. М. К.
	От председателя на Постоянната комисия за противодействие на корупцията при Общински съвет К. са изискани и с писмо с вх.№ КПК-1101-2/31.03.2025 г. на КПК са представени: клетвен лист на Камбер Гочев от 08.11.2023 г., Заповед № 81/03.02.2025 г. на кмета на Община К., Административен договор за предоставяне на безвъзмездна финансова помощ Програма „Развитие на човешките ресурси“ за изпълнение на услугата „Иновативно здравно-социални услуги“ по процедура BG05SFPR002-2.012, сключен между Министерство на труда и социалната политика и Община К. и Трудов договор № 09/02.06.2014 г., сключен между кмета на Община К. и А. М. К. за заемане на длъжността „директор“ на Общинско предприятие „Социални услуги“ гр. К.
	От председателя на ПК за противодействие на корупцията при Общински съвет К. са изискани и с писмо с вх.№ КПК-1101-5/23.05.2025 г. на КПК са представени: Докладна записка с вх. № УД-01-09-4/20.01.2025 г. на Общински съвет К. относно: Възлагане изпълнението на обществена услуга „Иновативно здравно-социални услуги“ , съгласно процедура чрез директно предоставяне на безвъзмездна финансова помощ BG05SFPR002-2.012 „Иновативно здравно-социални услуги“, финансирана по програма „Развитие на човешките ресурси“ 2021-2027 г., съфинансирана от Европейския съюз и Решение и Препис извлечение от Протокол № 16 от проведено заседание на Общински съвет К. на 31.01.2025 г.
	Служебно е извършена справка в Регистър НБД „Население.

От събраните в хода на административното производство доказателства Комисията установи следното от фактическа страна:

	Сигналът е подаден от лице, с посочени три имена, адрес и е подписан.
	Камбер Гочев е избран за общински съветник в Общински съвет К., мандат 2023 – 2027 г. и е положил клетва на 08.11.2023 г.
	А. М. К. заема длъжността „директор“ на Общинско предприятие „Социални услуги“ гр. К. по силата на трудов договор № 09/02.06.2014 г., сключен  на основание чл. 68, ал. 1 т. 4 от КТ с кмета на Община Кубрат, считано от 02.06.2014 г.
	От извършена справка в Регистър НБД „Население“ се установява, че Камбер Гочев е син на А. М. К.
	С Докладна записка с вх. № УД-01-09-4/20.01.2025 г. на Общински съвет К. относно: Възлагане изпълнението на обществена услуга „Иновативно здравно-социални услуги“, съгласно процедура чрез директно предоставяне на безвъзмездна финансова помощ BG05SFPR002-2.012 „Иновативно здравно-социални услуги“, финансирана по програма „Развитие на човешките ресурси“ 2021-2027 г., съфинансирана от Европейския съюз, кметът на Община К. А. Н. предлага на Общинския съвет да упълномощи кмета на Община К., да възложи чрез заповед изпълнението на услугата „Иновативно здравно-социални услуги“ по процедура чрез директно предоставяне на безвъзмездна финансова помощ BG05SFPR002-2.012 „Иновативно здравно-социални услуги“, финансирана по програма „Развитие на човешките ресурси“ 2021-2027 г., съфинансирана от Европейския съюз, да упълномощи кмета на Община К. да извърши всички последващи правни и фактически действия за изпълнение на решението и да даде съгласие финансираните иновативно здравно-социални услуги по процедурата, да се ползват от потребителите без заплащане на такса.
	С Решение № 125 от Протокол № 16/31.01.2025 г., на основание чл. 21, ал. 1, т. 7 и т. 23 от ЗМСМА и чл. 60 от АПК, Общински съвет К. упълномощава кмета на Община К., да възложи чрез Заповед, изпълнението на услугата „Иновативни здравно–социални услуги“ по процедура чрез директно предоставяне на безвъзмездна финансова помощ BG05SFPR002-2.012 „Иновативни здравно–социални услуги“, финансира по програма „Развитие на човешките ресурси“ 2021-2027, съфинансирано от Европейския съюз на Дирекция „Специализирана администрация“ при Община К. Упълномощава кмета на Община К. да извърши всички последващи правни и фактически действия за изпълнението на решението. Дава съгласие финансираните иновативни здравно-социални услуги по процедура чрез директно предоставяне на безвъзмездна финансова помощ BG05SFPR002-2.012 „Иновативни здравно–социални услуги“, финансирана по програма „Развитие на човешките ресурси“ 2021-2027, съфинансирано от Европейския съюз, да се ползват от потребителите без заплащане на такса и допуска предварителното му изпълнение.
	Решението е прието с 15 гласа „За“ и 5 гласа „Против“ от общо двадесет общински съветници. Видно от поименното гласуване на Решение № 125 от Протокол № 16/31.01.2025 г. на Общински съвет К. общинският съветник Камбер Гочев е гласувал „За“ приемането му.
	Със Заповед № 81/03.02.2025 г., на основание чл. 44, ал. 2 от ЗМСМА, Решение ЕК от 20.12.2011 г. относно прилагането на чл. 105, § 2 от Договора за функционирането на Европейския съюз, Решение № 125 от Протокол № 16/31.01.2025 г. на Общински съвет К. и във връзка с реализацията на Проект „Иновативни здравно–социални услуги в Община К.“ по процедура чрез директно предоставяне на безвъзмездна финансова помощ BG05SFPR002-2.012 „Иновативни здравно–социални услуги“, финансирана по програма „Развитие на човешките ресурси“ 2021-2027, съфинансирано от Европейския съюз, кметът на Община К. А. Н. възлага на Дирекция „Специализирана администрация“ при Община К., в качеството на Доставчик да изпълнява дейността по оценка на нуждите и подбор на лицата, които да получават грижа в дома, сключване на договори с ползвателите на услугата, доставка на храни и лекарства на потребителите, супервизия и транспорт на персонала и др.
	С чл. 9, ал. 2 от Заповедта се определя Екип за организация и управление на Проекта, с ръководител на проекта – А. М. К. и счетоводител на проекта Н. А. П. да осъществяват контрол на компенсацията и механизмът за възстановяване на суми. Заповедта влиза в сила от 01.02.2025 г. и е със срок на валидност до 01.02.2027 г. – срокът за предоставяне на услугата.
	На 25.03.2025 г. между Министерство на труда и социалната политика, представлявано от Ц. С. в качеството му на ръководител на управляващия орган на Програма „Развитие на човешките ресурси“ 2021 – 2027 г. – Управляващ орган и Община К., представлявана от А. Н. – кмет „Конферентен бенефициент“ е сключен Административен договор за предоставяне на безвъзмездна финансова помощ Програма „Развитие на човешките ресурси“ 2021 – 2027 г., процедура чрез директно предоставяне BG05SFPR002-2.012 „Иновативни здравно-социални услуги“, с регистрационен номер на договора BG05SFPR002.-2.012-0008-C01.
	Съгласно чл. 2.1 от Договора Ръководителят на управляващия орган предоставя на Конкретния бенефициент, безвъзмездна финансова помощ в максимален размер до 551 278,27 лв. по Програма „Развитие на човешките ресурси“ 2021-2027, приоритет 2 „Социално включване и равни възможности“ процедура BG05SFPR002-2.012 „Иновативни здравно–социални услуги“ за изпълнение на проект BG05SFPR002-2.012-0008 Иновативни здравно-социални услуги в Община К. Изпълнението на дейностите по договора започват от 01.01.2025 г., като разходите за изпълнение на дейностите са допустими от 01.12.2024 г.

При така установената фактическа обстановка Комисията стигна до следните правни изводи:

	Сигналът е подаден от лице, идентифицирано по реда на чл. 62, ал. 2 от ЗПК.
	За да е осъществен конфликт на интереси по смисъла на чл. 70 от Закона за противодействие на корупцията (ЗПК), трябва да са налице три кумулативни предпоставки: лице, заемащо висша публична длъжност, респективно публична длъжност, наличие на негов или на свързани с него лица частен интерес, който може да повлияе върху обективното и безпристрастно изпълнение на правомощията или задълженията му по служба и упражнено властническо правомощие, повлияно от частния интерес.
	Легалните дефиниции на понятията частен интерес и облага се съдържат в чл. 71 и чл. 72 от ЗПК. Частен интерес е всеки интерес, който води до облага от материален или нематериален характер за лицето, заемащо висша публична длъжност или за свързани с него лица, включително всяко поето задължение, т.е. за да е налице частен интерес, следва да има реална възможност за настъпване на облага. Облага е всеки доход в пари или имущество, включително придобиване на дялове или акции, както и предоставяне, прехвърляне или отказ от права, получаване на стоки или услуги безплатно или на цени, по-ниски от пазарните, получаване на привилегия или почести, помощ, глас, подкрепа или влияние, предимство, получаване на или обещание за работа, длъжност, дар, награда или обещание за избягване на загуба, отговорност, санкция или друго неблагоприятно събитие.
	Камбер Гочев, в качеството си на общински съветник е лице, заемащо публична длъжност по смисъла на чл. 6, ал. 1, т. 32 от ЗПК.
	Определящо за установяването или липсата на конфликт на интереси е наличието на упражнено правомощие по служба в частен интерес - личен или на свързано лице по смисъла на  § 1, т. 9, б. „а“ от ДР на ЗПК, предопределен от възможността за реализиране на материална или нематериална облага, както и възможността този интерес да повлияе върху безпристрастното и обективно изпълнение на правомощията по служба на лицето, заемащо публична длъжност, като тези обстоятелства трябва да бъдат установени по несъмнен начин към момента на извършване на нарушение на разпоредбите на Глава VIII, Раздел II от ЗПК.
	Съгласно разпоредбата на § 1, т. 9, б. „а“ от ДР на ЗПК „Свързани лица“ са съпрузите или лицата, които се намират във фактическо съжителство, роднините по права линия, по съребрена линия – до четвърта степен включително и по сватовство – до втора степен включително.
	Обстоятелството, че Камбер Гочев е син на А. М. К. обуславя свързаност помежду им по смисъла на § 1, т. 9, б. „а“ от ДР на ЗПК.
	Според разпоредбата на чл. 91 от ЗПК производството за установяване на конфликт на интереси, както и за нарушения по чл. 86 и 87 се образува в срок от 6 месеца от откриването, но не по-късно от три години от извършването на нарушението.
	В изпълнение на правомощията, произтичащи от разпоредбата на чл. 33, ал. 1, т. 3 от ЗМСМА общинският съветник има право да участва в обсъждането и решаването на всички въпроси от компетентността на съвета.
	Съгласно разпоредбата на чл. 21, ал. 1, т. 23 от ЗМСМА общинският съвет решава и други въпроси от местно значение, които не са от изключителната компетентност на други органи.
	В хода на производството е установено, че Камбер Гочев, в качеството си на общински съветник в Общински съвет К. в изпълнение на правомощията си е участвал в гласуването и е гласувал „ЗА“ приемане на Решение № 125 от Протокол № 16/31.01.2025 г., с което Общинският съвет упълномощава кмета на Община К., да възложи чрез Заповед, изпълнението на услугата „Иновативни здравно–социални услуги“ по процедура чрез директно предоставяне на безвъзмездна финансова помощ BG05SFPR002-2.012 „Иновативни здравно–социални услуги“, финансирана по програма „Развитие на човешките ресурси“ 2021-2027, съфинансирано от Европейския съюз на Дирекция „Специализирана администрация“ при Община К. и дава съгласие финансираните иновативни здравно-социални услуги по процедурата, да се ползват от потребителите без заплащане на такса и допуска предварителното му изпълнение.
	Съгласно разпоредбата на чл. 44, ал. 2 от ЗМСМА в изпълнение на своите правомощия кметът на общината издава заповеди.
	В хода на производството е установено, че Алкин Неби, в качеството си на кмет на Община К., в изпълнение на Решение № 125 от Протокол № 16/31.01.2025 г. Общински съвет Кубрат е издал Заповед № 81/03.02.2025 г. във връзка с реализацията на Проект „Иновативни здравно–социални услуги в Община К.“ по процедура чрез директно предоставяне на безвъзмездна финансова помощ BG05SFPR002-2.012 „Иновативни здравно–социални услуги“, финансирана по програма „Развитие на човешките ресурси“ 2021-2027, съфинансирано от Европейския съюз, с която възлага на Дирекция „Специализирана администрация“ при Община К., в качеството на Доставчик да изпълнява дейността по оценка на нуждите и подбор на лицата, които да получават грижа в дома, сключване на договори с ползвателите на услугата, доставка на храни и лекарства на потребителите, супервизия и транспорт на персонала и  определя Екип за организация и управление на Проекта, с ръководител на проекта – А. М. К.
	Обстоятелството, че с Докладна записка с вх. № УД-01-09-4/20.01.2025 г. на Общински съвет К. относно: Възлагане изпълнението на обществена услуга „Иновативно здравно-социални услуги“, кметът на Община К. е направил предложение до общинския съвет да му бъде възложено издаването на заповед, с която да възложи на Дирекция „Специализирана администрация“ при Община К. изпълнението на услугата „Иновативни здравно–социални услуги, като същата не съдържа данни за лицата участващи в екипа за организация и управление на Проекта, а същите са определени с последваща заповед, а именно Заповед № 81/03.02.2025 г. изключва частния интерес на Камбер Гочев, в качеството му на общински съветник в Общински съвет К. при гласуването на Решение № 125 от Протокол № 16/31.01.2025 г. Общински съвет К.
	Предвид изложеното, се налага извода, че при гласуването на Решение № 125 от Протокол № 16/31.01.2025 г. Общински съвет К. са налице два от елементите на състава на конфликт на интереси по чл. 70 от ЗПК, а именно: лице, заемащо публична длъжност и упражнени от него правомощия по служба. Липсва обаче третият елемент – наличието на частен интерес, който би могъл да повлияе върху безпристрастното и обективно изпълнение на правомощията по служба на лицето, заемащо публична длъжност, в случая Камбер Гочев, в качеството му на общински съветник в Общински съвет К.
	Липсата на частен интерес на лицето, заемащо публична длъжност при упражняване на правомощията или задълженията му по служба по конкретен повод, изключва наличието на нарушение на разпоредбите на Глава VIII, Раздел II от ЗПК.
	Комисията е направила своите изводи за наличие или липса на конфликт на интереси на база доказателства, събрани по реда на Административнопроцесуалния кодекс, а в случая събраните такива водят до извода за липсата на нарушение на разпоредбите на Глава Осма, Раздел II от ЗПК, съответно до конфликт на интереси, по отношение на Камбер Гочев, в качеството му на общински съветник в Общински съвет К. и лице заемащо публична длъжност по смисъла на  чл. 6, ал. 1, т. 32 от ЗПК.

	Предвид горното, Комисията за противодействие на корупцията, на основание чл. 92, ал. 1 и ал. 2 от ЗПК и § 7, ал. 2 от ПЗР на ЗПК,

РЕШИ:

	НЕ УСТАНОВЯВА конфликт на интереси по отношение на Камбер Гочев с ЕГН **********, общински съветник в Общински съвет К. и лице, заемащо публична длъжност по смисъла на чл. 6, ал. 1, т. 32 от ЗПК, за това, че е участвал в гласуването на Решение № 125 от Протокол № 16/31.01.2025 г. Общински съвет К., поради липса на частен интерес - негов или на свързано с него лице по смисъла на § 1, т. 9, б. „а“ от ДР на ЗПК.	
	
	Препис от Решението да се изпрати на Окръжна прокуратура – Р., с оглед преценка за реализиране на правомощията ѝ по чл. 94, ал. 2 от ЗПК, съгласно който прокурорът може да подаде протест до съда в едномесечен срок от съобщаването на решението, с което се установява липсата на конфликт на интереси и с оглед правомощията си по надзор за законност на административните актове.




	КОМИСИЯ:

ЗА ПРЕДСЕДАТЕЛ:……………………..….…./АНТОН СЛАВЧЕВ/

ЧЛЕН:……………………………………../АНТОАНЕТА ЦОНКОВА/

ЧЛЕН:…………………...…………….................../ПЛАМЕН ЙОЦОВ/





 

